एक दुकानदार से जब हमने कोई सस्‍ता सूट का कपड़ा दिखाने को कहा तो व्‍यंग्‍य भरी मुस्‍कान से वो बोला - साहब अब सस्‍ताई के जमाने गए । आप तो महंगे से महंगा खरीदना चाहें तो ऊपर देख्‍ों । महंगा सूट खरीदना मेरे बस का नहीं था । सो हम फिर किसी अन्‍य दुकान कि सीढ़ियां चढ़ने लगे । सुबह से शाम तक पूरा बाजार छान मारा मगर अफसोस अपनी बचत और जेब के अनुरूप सूट का कपड़ा नहीं मिला । शाम होते-होते दियाबत्ती के समय एक दुकान से एक कटपीस सूट का टुकड़ा ऐसा मिला जो हमारी जेब को सूट कर रहा था, यही सूट का कपड़ा लेकर अब एक अदद दर्जी की तलाश में निकल पड़े । सभी दर्जी शादी के कपड़े सीने मे व्‍यस्‍त थे । हर एक के पास ढ़ेरों सूट सिलने को पड़े थे । और सिलाई की राशि कई बार तो लगता कि कपड़ा सस्‍ता है और सिलाई महंगी । अन्‍त में हम अपने चिर-परिचित दर्जी जो वर्षों से हमारे कपड़े घटी दरों पर बना रहा था, की शरण में गए और उससे अपना सूट बनवाने को कहा उसने हमें कई सूट डिजाइनों के दसियों केटेलौग दिखाए । हर एक में एक फिल्‍मी सितारा अजीबोगरीब सूट पहनकर इठला रहा था और साथ में एक कामिनी खड़ी गर्व भरी मुस्‍कान फेंक रही थी । दर्जी जानता था कि मैं जीवन में पहली बार सूट सिलवा रहा था फिर भी पूछ बैठा ।